RAPPORT FRA KOMMISSIONEN TIL RÅDET OG EUROPA-PARLAMENTET

om udøvelse af de delegerede beføjelser, der tillægges Kommissionen i henhold til Europa-Parlamentets og Rådets forordning (EU) nr. 1169/2011 om fødevareinformation til forbrugerne

1. Indledning

Med denne rapport opfyldes Kommissionens forpligtelse i medfør af artikel 51, stk. 2, i Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne (i det følgende benævnt "forordningen om fødevareinformation"). Ved forordningen om fødevareinformation fastlægges generelle principper, krav og ansvarsfordeling vedrørende fødevareinformation, navnlig mærkning af fødevarer. Fødevareinformation har til formål at sikre et højt niveau for beskyttelse af forbrugernes sundhed og interesser ved at give endelige forbrugere grundlag for at træffe informerede valg og anvende fødevarer på sikker vis, navnlig ud fra sundhedsmæssige, økonomiske, miljømæssige, sociale og etiske betragtninger.

Ved artikel 51, stk. 2, i forordningen om fødevareinformation tillægges Kommissionen beføjelse til at vedtage delegerede retsakter om de emner, der er omhandlet i følgende bestemmelser:

-Artikel 9, stk. 3: Kommissionen kan fastlægge kriterierne for, at en eller flere obligatoriske oplysninger kan udtrykkes ved hjælp af piktogrammer eller symboler i stedet for ord eller tal for at sikre, at forbrugerne får gavn af andre måder at angive obligatorisk fødevareinformation på. I denne forbindelse skal der sikres samme informationsniveau som med ord og tal og tages hensyn til dokumentation for, at forbrugerne forstår dem på samme måde.

-Artikel 10, stk. 2: Kommissionen kan ændre bilag III, hvori der foreskrives supplerende obligatoriske oplysninger for specifikke typer eller kategorier af fødevarer for at sikre forbrugeroplysninger om disse fødevarer og for at tage hensyn til tekniske fremskridt, den videnskabelige udvikling, beskyttelsen af forbrugernes sundhed eller sikker brug af en fødevare.

-Artikel 12, stk. 3: Hvis andre måder at angive obligatoriske fødevareoplysninger på er bedre tilpasset til bestemte obligatoriske oplysninger, kan Kommissionen fastlægge kriterierne for, at bestemte obligatoriske oplysninger kan udtrykkes på anden måde end på emballagen eller etiketten. I disse tilfælde skal forbrugerne sikres samme informationsniveau som ved angivelse på emballagen eller etiketten, og der skal tages hensyn til dokumentation for, at forbrugerne forstår oplysningerne på samme måde og anvender disse andre måder i vidt omfang.

-Artikel 13, stk. 4: Kommissionen skal fastsætte regler for læseligheden af obligatoriske oplysninger med henblik på at opfylde forordningens mål. Kravet om, at varebetegnelsen for fødevaren, nettomængden af fødevaren og det virkelige alkoholindhold udtrykt i volumen for drikkevarer, der indeholder mere end 1,2 volumenprocent alkohol, skal være anført i samme synsfelt, kan af Kommissionen udvides til supplerende obligatoriske oplysninger om specifikke typer eller kategorier af fødevarer, med forbehold af artikel 16, stk. 1 og 2.

-Artikel 19, stk. 2: I ekstraordinære tilfælde og under hensyntagen til relevansen for forbrugeren af en ingrediensliste over specifikke typer eller kategorier af fødevarer kan Kommissionen supplere fortegnelsen over de fødevarer, for hvilke ingredienslisten kan udelades, forudsat at udeladelserne ikke indebærer, at den endelige forbruger eller storkøkkener ikke får fyldestgørende oplysninger.

-Artikel 21, stk. 2: Kommissionen skal på ny undersøge og om nødvendigt opdatere listen i bilag II over stoffer eller produkter, der forårsager allergier eller intolerans, for at sikre bedre information til forbrugerne og tage hensyn til den seneste videnskabelige udvikling og tekniske viden.

-Artikel 23, stk. 2: For visse nærmere bestemte fødevarer kan Kommissionen fastsætte, at nettomængden skal udtrykkes på en anden måde end i volumenenheder (liter, centiliter, milliliter) for flydende varer og i vægtenheder (kilogram, gram) for at sikre, at forbrugeren bedre kan forstå fødevareoplysninger på mærkningen.

-Artikel 30, stk. 6: For at tage hensyn til oplysningernes relevans kan Kommissionen ved at indsætte eller slette oplysninger ændre: listerne med oplysninger vedrørende den obligatoriske næringsdeklaration, som kan supplere den (artikel 30, stk. 2), informationen i næringsdeklarationen, som kan gentages (artikel 30, stk. 3), indholdet af den frivillige næringsdeklaration, hvis denne er angivet på alkoholiske drikkevarer, der indeholder mindre end 1,2 % alkohol (artikel 30, stk. 4) samt indholdet af den frivillige næringsdeklaration, hvis denne er angivet på ikkefærdigpakkede fødevarer (artikel 30, stk. 5).

-Artikel 31, stk. 2: Kommissionen kan vedtage omregningsfaktorer for de vitaminer og mineraler, som kan angives i næringsdeklarationen, med henblik på en mere præcis beregning af indholdet af sådanne vitaminer og mineraler i fødevarer.

-Artikel 36, stk. 4: Hvis ledere af fødevarevirksomheder giver indbyrdes afvigende frivillig fødevareinformation, som kan vildlede eller forvirre forbrugeren, kan Kommissionen med henblik på at sikre en passende forbrugeroplysning vedtage bestemmelser om frivillig fødevareinformation ud over den, der er omhandlet i artikel 36, stk. 3.

-Artikel 46: Med forbehold af artikel 10, stk. 2, og artikel 21, stk. 2, der er nævnt ovenfor, om ændring af henholdsvis bilag III og II, kan Kommissionen ændre bilagene for at tage hensyn til tekniske fremskridt, den videnskabelige udvikling, forbrugernes sundhed eller forbrugernes informationsbehov.

2. Retsgrundlag

I medfør af artikel 51, stk. 2, i forordningen om fødevareinformation blev beføjelsen til at vedtage delegerede retsakter i henhold til artikel 9, stk. 3, artikel 10, stk. 2, artikel 12, stk. 3, artikel 13, stk. 4, artikel 18, stk. 5, artikel 19, stk. 2, artikel 21, stk. 2, artikel 23, stk. 2, artikel 30, stk. 6, artikel 31, stk. 2, artikel 36, stk. 4, og artikel 46 tillagt Kommissionen for en indledende periode på 5 år efter den 12. december 2011. Kommissionen skulle fremlægge en rapport om udøvelsen af de delegerede beføjelser, som den er tillagt ved forordningen om fødevareinformation, senest ni måneder inden udløbet af femårsperioden. Delegationen af beføjelser forlænges stiltiende for perioder af fem år, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

Den 11. marts 2016 vedtog Kommissionen en første rapport om udøvelsen af de delegerede beføjelser, som den er tillagt ved forordningen om fødevareinformation. Nævnte rapport beskrev de aktiviteter, der blev gennemført i perioden.